དེ་རིང་ནི་ཉིས་སྟོང་བཅོ་བརྒྱད་ལོའི་སྤྱི་ཟླ་གསུམ་པའི་ཚེས་བཅོ་བརྒྱད་ཡིན་ལ།ང་རང་ཕ་ཡུལ་ནས་ཕྱིར་སྡེ་དགེ་རྫོགས་ཆེན་བཻཌཱུརྱ་གསོ་དཔྱད་སློབ་གླིང་དུ་འབྱོར་ཏེ་ལས་འཚོགས་ལ་ཞུགས་པའི་ཉིན་གསུམ་པ་དང་གཟའ་ཉི་མའི་ཉིན་གུང་རེད།ཡིན་ཡང་བདག་གིས་ཡུན་རིང་ཞིག་ལ་བསམ་ཞིང་བསྒོམས་པའི་ངའི་ཨ་མ་གཉིས་པ་སྟེ་ཨ་མ་གཡང་འཛོམས་དང་བུ་མོ་བདེ་སྐྱིད་གཉིས་ཀྱི་བྱུང་བ་གསལ་ལ་མི་གསལ་བ་ཞིག་མདང་དགོང་རྨི་ལམ་དུ་འཁོར་བྱུང་བས།ནངས་ཇའང་མ་འཐུང་བར་མལ་ཁྲིའི་སྟེང་ནས་འདང་རྒྱག་ཞོར་དང་འཕྲེད་ལོག་བྱེད་ཞོར།མདུན་ཅོག་སྟེང་གི་དཔེ་དེབ་དང་དཔེ་ཆའི་ཁྲོད་ཀྱི་སྣུམ་སྨྱུག་སོགས་བདག་མེད་ཀྱི་ཁང་སྟོང་ལྟར་གང་སར་བཀྲམ་ཡོད་ལ།དེའི་ཁྲོད་ཀྱི་ཇ་ཕོར་ནི་དེ་ལས་ཀྱང་ཨུ་ཚུགས་ཀྱིས་འགྲེང་བའི་ཇ་སྣོད་ནི་ཚ་དེམ་ཞིག་དང་འདྲ་བར་ངས་མནོ་བསམ་ལ་རམ་འདེགས་བྱས་པ་བཞིན་གྲང་དྲོད་རན་པའི་ཇ་ཧུབ་གང་རེ་ང་ལ་འདྲེན་ཞོར་མུ་མཐུད་དུ་མདང་གི་རྨི་ལམ་གྱི་རྒྱབ་ལྗོངས་ལ་འཚོལ་སྙེག་དང་མདུན་སྐྱོད་བྱས་པ་ཡིན།